Вельмі перажывала яна за цяжарных жанчын, іх на той час налічвалася ажно каля 30. Патрэбна было знайсці машыну, каб адвезці парадзіху ў Ганцавічы. А якія машыны — грузавыя калгасныя. Калі не час уборкі, дык пажарную давалі, бо машына хуткай дапамогі не прыязджала на выклік з-за дрэнных дарог. Здаралася, што прымала роды дома, альбо адразу ў машыне. І з хворымі выпадкі розныя здараліся: і цяжкія нажавыя, і агнястрэльныя раненні, тапельцаў ратавала, складаныя швы накладвала. Паступова работа наладжвалася, прыходзіў вопыт. За 40 гадоў работы ўсяго было — і добрага, і кепскага.